

Fundació Caixa Ontinyent celebra la final de la I edició del concurs “*fes la teua escola més sostenible!”*

**Han participat més de 500 alumnes de 1r i 2n d'ESO de 21 centres de la Comunitat Valenciana.**

Fundació Caixa Ontinyent ha celebrat hui en el Centre Cultural Caixa Ontinyent la final de la I edició del concurs “fes la teua escola més sostenible”, en la qual ha resultat guanyador el grup Esostenibles amb el projecte “Esmorzars saludables i sostenibles” de l'IES Jaume I d'Ontinyent.

Una iniciativa destinada a alumnes de 1r i 2n d'ESO, l'objectiu de la qual és motivar als estudiants i implicar-los en la millora de la sostenibilitat en el seu entorn escolar, i en la qual han participat més de 500 alumnes de centres de la Comunitat Valenciana.

Un concurs que ha constat de tres fases: una primera de formació a cada centre participant, amb un taller de coneixements bàsics impartit per la Responsable de Sostenibilitat de la Fundació Caixa Ontinyent, Angela Martínez; una segona fase d'ideació i presentació dels projectes dels 21 centres inscrits; i una tercera fase, la final, en la qual han participat els 4 centres escollits per a la presentació completa i definitiva del projecte.

A més de l'IES Jaume I d'Ontinyent que ha resultat guanyador, els centres que han intervingut en la final han sigut l'IES la Pobla del Duc, el grup del qual Arrels Sostenibles ha sigut elegit segon classificat amb el projecte “Convertim els residus en recursos”; el col·legi la Concepció d'Ontinyent, que amb el grup Els etòlegs ha presentat el projecte “Refugis naturals: hotels de pol·linitzadors i caixes niu per a un jardí vibrant”; i el col·legi Nuestra Señora del Rosario de Paterna que amb el grup Laboratori en acció ha exposat la seua proposta “Dominiques goes green”.

**Valoració molt positiva del jurat**

El jurat de la final, format pel President de Caixa Ontinyent i Catedràtic d'Organització d'Empreses de la Universitat de València, José Pla, el Catedràtic d'Organització d'Empreses en la UV i expert en economia social i sostenibilitat, Joan Ramón Sanchis, i el professor del campus d'Alcoi de la Universitat Politècnica de València amb gran experiència en projectes de tecnologia sostenible i educació ambiental, Pau Miró, han felicitat els estudiants per l'elevat nivell de les propostes presentades, així com als centres pel seu compromís amb la sostenibilitat.

**Ontinyent, 20 de maig de 2025**